b'\n_START_ARTICLE_\nSDL Trados\n_START_SECTION_\nIstorija\n_START_PARAGRAPH_\n\xe2\x80\x9eTrados GmbH\xe2\x80\x9c 1984\xc2\xa0m. \xc4\xafsteig\xc4\x97 Jochenas Hummelis ir Iko Knyphausenas \xc5\xa0tutgarte, Vokietijoje kaip kalbini\xc5\xb3 paslaug\xc5\xb3 bendrov\xc4\x99._NEWLINE_Bendrov\xc4\x97 prad\xc4\x97jo kurti vertimo programin\xc4\x99 \xc4\xafrang\xc4\x85 devintojo de\xc5\xa1imtme\xc4\x8dio pabaigoje, o de\xc5\xa1imtojo de\xc5\xa1imtme\xc4\x8dio prad\xc5\xbeioje i\xc5\xa1leido pirm\xc4\x85sias dviej\xc5\xb3 pagrindini\xc5\xb3 paketo komponent\xc5\xb3 versijas, skirtas \xe2\x80\x9eWindows\xe2\x80\x9c: 1992\xc2\xa0m.\xc2\xa0\xe2\x80\x93 MultiTerm ir 1994\xc2\xa0m.\xc2\xa0\xe2\x80\x93 Translator\xe2\x80\x99s Workbench. 1997\xc2\xa0m. \xe2\x80\x9eMicrosoft\xe2\x80\x9c nusprendus naudoti \xe2\x80\x9eTrados\xe2\x80\x9c savo vidiniams lokalizavimo poreikiams, bendrov\xc4\x97 \xc4\x97m\xc4\x97 smarkiai pl\xc4\x97stis. De\xc5\xa1imtojo de\xc5\xa1imtme\xc4\x8dio pabaigoje \xe2\x80\x9eTrados\xe2\x80\x9c tapo ai\xc5\xa1ki vertimo atmin\xc4\x8di\xc5\xb3 programin\xc4\x97s \xc4\xafrangos, kuri skirta asmeniniams kompiuteriams, rinkos lyder\xc4\x97._NEWLINE_2005\xc2\xa0m. bendrov\xc4\x99 \xe2\x80\x9eTrados\xe2\x80\x9c \xc4\xafsigijo SDL.\n_START_SECTION_\nPalaikomi originali\xc5\xb3 dokument\xc5\xb3 formatai\n_START_PARAGRAPH_\n\xe2\x80\x9eSDL Trados Studio 2011\xe2\x80\x9c palaiko \xc5\xa1iuos formatus: TTX, ITD, Trados Word Bilingual, Adobe PDF, Microsoft Word (2003, 2007, 2010), Excel ir PowerPoint, OpenOffice, InDesign, QuarkXPress, PageMaker, Interleaf, Framemaker, HTML, SGML, XML ir SVG.\n_START_SECTION_\nAutomatinio vertimo integravimas ir paskesnis redagavimas\n_START_PARAGRAPH_\n\xc4\xae \xe2\x80\x9eTrados Studio 2011\xe2\x80\x9c darbo eig\xc4\x85 \xc4\xaftrauktas automatinis vertimas ir paskesnis redagavimas. Jei yra nustatyti atitinkami parametrai, \xe2\x80\x9eTrados\xe2\x80\x9c \xc4\xafdeda vertimo segmento (sakinio) automatin\xc4\xaf vertim\xc4\x85, kai vertimo atmintyje n\xc4\x97ra joki\xc5\xb3 atitikmen\xc5\xb3. Po to vert\xc4\x97jas gali automatin\xc4\xaf vertim\xc4\x85 suredaguoti, kad u\xc5\xbetikrint\xc5\xb3 vertimo ai\xc5\xa1kum\xc4\x85. \xc5\xa0iuo metu \xe2\x80\x9eSDL Trados\xe2\x80\x9c palaiko \xc5\xa1ias automatinio vertimo sistemas: Language Weaver, SDL RbMT ir Google Translate. \xe2\x80\x9eTrados\xe2\x80\x9c taip pat gali b\xc5\xabti integruota su kitomis automatinio vertimo sistemomis naudojant atvir\xc4\x85 API ir papildini\xc5\xb3 architekt\xc5\xabr\xc4\x85.\n_START_SECTION_\nRinkos dalis\n_START_PARAGRAPH_\nRemiantis 2004\xc2\xa0m. Pasaulio banko tyrimo duomenimis \xe2\x80\x9eTrados\xe2\x80\x9c u\xc5\xbe\xc4\x97m\xc4\x97 75\xc2\xa0% pasaulin\xc4\x97s rinkos, o SDL\xc2\xa0\xe2\x80\x93 papildomus 10\xc2\xa0%._NEWLINE_2006\xc2\xa0m. ICU vertimo atmin\xc4\x8di\xc5\xb3 tyrimo duomenimis \xe2\x80\x9eSDL Trados\xe2\x80\x9c naudojo 75\xc2\xa0% apklaust\xc5\xb3j\xc5\xb3 vartotoj\xc5\xb3: 51\xc2\xa0% naudojo \xe2\x80\x9eTrados\xe2\x80\x9c, lik\xc4\x99 24\xc2\xa0%\xc2\xa0\xe2\x80\x93 \xe2\x80\x9eSDL Trados\xe2\x80\x9c (\xc5\xber. 21\xc2\xa0lentel\xc4\x99).\n_START_SECTION_\nDokumentacija ir pagalba\n_START_PARAGRAPH_\n\xe2\x80\x9eSDL Trados\xe2\x80\x9c naudojimo instrukcijas galima atsisi\xc5\xb3sti i\xc5\xa1 bendrov\xc4\x97s tinklalapio. Pagrindiniai mokymai vyksta kas m\xc4\x97nes\xc4\xaf internetu nemokam\xc5\xb3 nuotolini\xc5\xb3 seminar\xc5\xb3 forma. SDL ir jos partneri\xc5\xb3 (\xe2\x80\x9e\xc4\xaegaliot\xc5\xb3 mokymo centr\xc5\xb3\xe2\x80\x9c) patalpose taip pat organizuojami auditoriniai mokymai. Mokym\xc5\xb3 kalendori\xc5\xb3 galima rasti adresu www.translationzone.com, skyriuje \xe2\x80\x9eEvent\xe2\x80\x9c. Mokomuosius vaizdo \xc4\xafra\xc5\xa1us galima rasti adresu www.youtube.com/sdltrados.\n_START_SECTION_\nKritika\n_START_PARAGRAPH_\n\xe2\x80\x9eSDL Trados\xe2\x80\x9c kritikuojamas d\xc4\x97l nesuderinamumo su ankstesn\xc4\x97mis versijomis, prasto vartotoj\xc5\xb3 palaikymo ir netaisom\xc5\xb3 \xc5\xbeinom\xc5\xb3 klaid\xc5\xb3._NEWLINE_Sukurti keli sprendimai, padedantys tvarkyti \xc4\xafvairi\xc5\xb3 versij\xc5\xb3 \xe2\x80\x9eTrados\xe2\x80\x9c fail\xc5\xb3 formatus, ta\xc4\x8diau jie neapsaugoti nuo klaidingo panaudojimo.\n_START_SECTION_\nAtstovyb\xc4\x97 Lietuvoje\n_START_PARAGRAPH_\n\xc4\xaegaliotieji \xe2\x80\x9eSDL Trados\xe2\x80\x9c pardav\xc4\x97jai ir mokymo centrai Baltijos \xc5\xa1alyse\xc2\xa0\xe2\x80\x93 bendrov\xc4\x97s \xe2\x80\x9eCattool\xe2\x80\x9c (Vilnius, filialai Kaune, Rygoje ir Taline) ir \xe2\x80\x9eMestako\xe2\x80\x9c (Ryga).'